Številka: U0070-25/2024/4

Datum: 20.08.2025

**Zadeva: Delni rezultati uradnega vzorčenja medu v letu 2025**

Inšpekcija UVHVVR je v izvedla uradno vzorčenje medu z namenom preverjanja kakovosti in skladnosti razvrščanja, poimenovanje medu ter izpolnjevanja zahtev iz specifikacije za Slovenski med, zaščitena geografska označbo; Kočevski gozdni med in Kraški med, iz sheme zaščitena označba porekla. Prav tako se jeza izvedla analitika ugotavljanja avtentičnosti medu in možnosti potvorb.

Do sedaj je bilo v letu 2025 odvzetih 28 vzorcev medu v prometu in pri čebelarjih.

Vzorci so bili poslani v imenovan uradni laboratorij; Kmetijski inštitut Slovenije. Ker laboratorij sam ne izvaja zahtevanih analiz medu na potvorbe, je le- ta v soglasju s pristojnim organom vzorce odposlal v tuj, s strani Uprave uradno imenovan akreditiran laboratorij. Z izvedenimi analizami je laboratorij v nekaterih vzorcih potrdil prisotnost tujih sladkorjev in markerjev sirupa, zato je UVHVVR te vzorce posredovala še na dodatno potrjevanje v drug uradni laboratorij v Nemčiji.

1. **UGOTAVLJANJE SKLADNOSTI**

V Prilogi I, točka 1, v Direktivi Sveta 2001/110/ES je med opredeljen kot »naravna sladka snov, ki ga izdelajo čebele *Apis mellifera* iz nektarja cvetov, izločkov živih delov rastlin ali izločkov sesajočih žuželk na živih delih rastlin, ki jih čebele zberejo, predelajo s pomešanjem z določenimi lastnimi snovmi, ga shranijo, mu odvzamejo vodo in pustijo dozoreti v satju«.

Direktiva določa tudi merila, ki jih mora izpolnjevati med pred pričetkom trženja, vključno z zahtevami za označevanje.

Vsi vzorci so bili ocenjeni glede skladnosti s predpisanimi zahtevami glede kakovosti medu, opredeljenimi v naslednjih predpisih:

* Pravilnik o medu (Uradni list RS, št. 4/2011, 26/2014 – Zkme-1B in 9/2015),
* Direktiva Sveta 2001/110/ES z dne 20. decembra 2001 o medu,
* Zakon o kmetijstvu (Uradni list RS, št. 45/08, 57/12, 90/12 – ZdZPVHVVR, 26/14, 32/15, 27/17, 22/18, 86/21 – odl. US, 123/21, 44/22, 130/22 – ZPOmK-2, 18/23 in 78/23),
* Uredba (EU) 2017/625 o uradnem nadzoru,
* Uredba o izvajanju uredbe (EU) o uradnem nadzoru in drugih uradnih dejavnostih na področju živil, krme, zdravja in dobrobiti živali ter zdravja rastlin in fitofarmacevtskih sredstev (Uradni list RS, št. [129/20](http://www.uradni-list.si/1/objava.jsp?sop=2020-01-2315" \t "_blank" \o "Uredba o izvajanju uredbe (EU) o uradnem nadzoru in drugih uradnih dejavnostih na področju živil, krme, zdravja in dobrobiti živali ter zdravja rastlin in fitofarmacevtskih sredstev)).
* Specifikacija SLOVENSKI MED, Zaščitena geografska označba, ki je bila potrjena pri Ministrstvu za kmetijstvo, gozdarstvo in prehrano Republike Slovenije pod št. 33203-35/2007/39, dne 7. januarja 2015 ter objavljena v Izvedbeni uredbe Komisije (EU) št. 1183/2013 z dne 12. novembra 2013 o vpisu imena v register zaščitenih označb porekla in zaščitenih geografskih označb (Slovenski med (ZGO)).
* Specifikacija KRAŠKI MED, zaščitena označba porekla, ki je bila potrjena pri Ministrstvu za kmetijstvo, gozdarstvo in prehrano Republike Slovenije pod št. 324-7/2004/34 dne 16. maja 2004 in objavljena v Izvedbeni uredbe Komisije (EU) št. 751/2013 z dne 29. julija 2013 o vpisu imena v register zaščitenih označb porekla in zaščitenih geografskih označb (Kraški med (ZOP)).
* Specifikacija KOČEVSKI GOZDNI MED, zaščitena označba porekla, ki je bila potrjena pri Ministrstvu za kmetijstvo, gozdarstvo in prehrano Republike Slovenije pod št. 324-30/01/43 dne 7. septembra 2011 in objavljena v Izvedbeni uredbi Komisije (EU) št. 1156/2011 z dne 10. novembra 2011 o vpisu imena v register zaščitenih označb porekla in zaščitenih geografskih označb (Kočevski gozdni med (ZOP)).

1. UPORABLJENE PRESKUSNE METODE

Uporabljenih je bilo več analiznih metod, ki se med seboj dopolnjujejo in omogočajo detekcijo širokega spektra nedovoljenih dodanih snovi v medu in potrjujejo kakovost:

* NMR metoda -jedrska magnetna resonanca, za testiranje tako znanih kot neznanih ponaredkov medu, kot tudi nedovoljene predelave medu in drugih manipulacij z medom in natančno zaznavanje prisotnih dodanih sladkorjev;
* 13C izotopske analize C4/C3-sladkorjev (C3 sladkorji vključujejo rižev, pšenični ali pesin sirup, sladkorji C4 pa vključujejo sirup iz koruze ali sladkornega trsa);
* Ugotavljanje nespecifičnih sirupnih markerjev C3 sladkorjev za med (LC- HRMS analitika); na osnovi različnih škrobnih sirupov in inulina;

* Ugotavljanje tujih sladkorjev, ki jih je mogoče najti v sladkornih sirupih na osnovi škroba, kot so koruza, pšenica, riž in dekstrin (LC-ELSD analitika);
* Ugotavljanje tujih encimov (razlikovanje med pristno alfa-amilazo medu in tujimi alfa-amilazami, ki se lahko dodajo neposredno medu za simulacijo naravno visoke diastazne aktivnosti slabšega ali potvorjenega medu;
* Vsebnost manoze (sladkor v sledovih, ki se pojavi v višjih količinah, če je med potvorjen z nekaterimi vrstami sladkornega sirupa);
* Analize na parametre kakovosti medu: vsebnost fruktoze in glukoze (vsota), vsebnost saharoze, vsebnost vode in v vodi netopnih snovi;
* Določanje električne prevodnosti, določanje prostih kislin, diastazno število in vsebnost hidroksi metil furfurala (HMF);
* Določanje barvil v medu.

* Pelodna analiza - botanično in geografsko poreklo.

1. PREGLED ODVZETIH VZORCEV

UVHVVR je skupaj odvzela 28 vzorcev različnih vrst medu v prometu.

Od tega je bilo 13 vzorcev cvetličnega medu (46% vseh odvzetih vzorcev), 8 vzorec akacijevega medu (29% vseh odvzetih vzorcev), 4 vzorci gozdnega medu, ter 1 vzorec kostanjevega, lipovega in borovega medu.

Glede na mesto odvzema je bilo 22 vzorcev odvzetih pri pridelovalcih oz. v pakirnicah medu, 6 vzorcev medu pa je bilo odvzetih v maloprodaji.

**Graf 1:** Grafični prikaz odvzetih vzorcev po vrsti medu

Po poreklu je bilo 23 vzorcev iz Slovenije, 3 vzorci so bili mešanica medu iz EU in medu, ki ni iz EU in 1 vzorec je bil po poreklu iz Madžarske in 1 vzorec iz Grčije.

Od odvzetih vzorcev je bilo 7 vzorcev medu certificiranih po eni od shem kakovosti za zaščitene proizvode, 4 vzorci pa so bili iz ekološkega certificiranega kmetijstva.

**Graf 2:** Grafični prikaz odvzetih vzorcev po poreklu

1. **UGOTOVITVE**

Neskladnosti so bile ugotovljene pri 9 analiziranih vzorcih medu.

Pri štirih neskladnih vzorcih je bila z analizo ugotovljena prisotnost tujih sladkorjev ali markerjev sirupov, ki so bili netipični za pristen med. Vzorci so bili tako ocenjeni kot neskladni glede na zahteve Direktive Sveta 2001/110/ES z dne 20. decembra 2001 o medu in so bili v neskladju z 2. členom Pravilnika o medu, ki določata, da mora med glede sestave in lastnosti ustrezati merilom in da med, ki se daje v promet ne sme vsebovati nobenih dodatnih sestavin.

Pri petih neskladnih vzorcih je bilo na osnovi rezultatov fizikalno - kemijskih analiz (električna prevodnost) in pelodne analize vzorca ugotovljeno, da vzorci niso pravilno razvrščeni glede botaničnega porekla in tako tudi niso ustrezno poimenovani glede na zahteve iz Pravilnika o medu. Trije od teh spadajo tudi v shemo kakovosti, zato je bilo ugotovljeno tudi neizpolnjevanje zahtev specifikacij za zaščitene proizvode.

1. **UKREPI**

Odgovorni nosilci dejavnosti so bili o rezultatih vzorčenja obveščeni in so pričeli s postopki izvajanja umika neskladnih lotov iz prodaje oz. so sprejeli ustrezne ukrepe glede preimenovanja proizvodov.

UVHVVR v okviru uradnega nadzora spremlja izvedbo umika neskladnih živil iz prometa in izvedbo korektivnih ukrepov, ter preverja ali so odgovorni nosilci dejavnosti vzpostavili notranji nadzor za zagotavljanje skladnosti označevanja in kakovosti medu v prometu.

Informacije o analitsko ugotovljenih neskladnostih posameznih vzorcev medu so bile objavljene kot umiki na Portalu gov.si »Nevarni in neskladni izdelki«.

Za odgovorne nosilce dejavnosti bodo uvedeni prekrškovni postopki in bodo zaključeni v zakonitem roku.